Diari Oficial de la Generalitat Valenciana


Sumari del DOGV 4496, del 09-05-2003 (2003/4614)

RESOLUCIÓ de 15 d'abril de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni específic de col·laboració entre el Ministeri de Medi Ambient de l'administració general de l'estat, i la Conselleria de Medi Ambient de la Generalitat Valenciana, per a l'execució del projecte de delimitació, fitació i senyalització de les vies pecuàries del Corredor Valle del Cabriel-Albufera de València (ramal meridional).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4496

Data del DOGV
:   09-05-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/4614


Data del document
:   15-04-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Medi Ambient
    * La Vall de Cofrents-Aiora
    * cooperació administrativa
    * administració central
    * via rural

RESOLUCIO de 15 d'abril de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni específic de col·laboració entre el Ministeri de Medi Ambient de l'administració general de l'estat, i la Conselleria de Medi Ambient de la Generalitat Valenciana, per a l'execució del projecte de delimitació, fitació i senyalització de les vies pecuàries del Corredor Valle del Cabriel-Albufera de València (ramal meridional). [2003/M4614]
  
Subscrit, després de la tramitació prèvia reglamentària, entre el Ministeri de Medi Ambient de l'administració general de l'estat i la Conselleria de Medi Ambient de la Generalitat Valenciana, el 23 de desembre de 2002, un conveni específic de col·laboració per a l'execució del projecte de delimitació, fitació i senyalització de les vies pecuàries del Corredor Valle del Cabriel-Albufera de València (ramal meridional), i en compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0275/2003, i que figura com a annex d'esta resolució.
  
València, 15 d'abril de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni específic de col·laboració entre el Ministeri de Medi Ambient de l'administració general de l'estat, i la Conselleria de Medi Ambient de la Generalitat Valenciana per a l'execució del projecte de delimitació, fitació i senyalització de les vies pecuàries del corredor Valle del Cabriel-Albufera de València (ramal meridional)
  
Madrid, 23 de desembre de 2002
  
Reunits
  
D'una part, Jaume Matas i Palou, ministre de Medi Ambient, en nom i representació d'este departament, de conformitat amb el que establix la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada a esta per la Llei 4/1999, de 13 de gener.
  
I d'una altra, Fernando Modrego Caballero, conseller de Medi Ambient, nomenat per Decret 6/2002, de 25 de juliol, del president de la Generalitat Valenciana (DOGV de 26.07.2002), en nom i representació de la Generalitat Valenciana, per acord adoptat pel Govern Valencià de data 24 de setembre de 2002.
  
Es reconeixen ambdós parts amb capacitat i legitimació suficients per a formalitzar este document, prèviament autoritzat per la Comissió Delegada del Govern per la Política Autonòmica (24.07.02) i per el Consell de Ministres (Acord de 15 de novembre de 2002) i, en el seu mèrit.
  
Exposen
  
1. Que en virtut del que establix l'article 31.10 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, correspon a la Generalitat Valenciana la competència exclusiva en matèria de vies pecuàries, d'acord amb el que disposa el número 23 apartat 1 de l'article 149 de la Constitució, concretat en la Llei Bàsica 3/1995, de 23 de març, de Vies Pecuàries.
  
2. Que la citada llei bàsica autoritza a l'administració general de l'estat per a cooperar amb les comunitats autònomes en l'assegurament de la integritat i adequada conservació del domini públic de les vies pecuàries (art.3.2), d'entre les que singularitza aquelles que formen part de la Xarxa Nacional, «en la qual s'integren totes les canals i aquelles altres vies pecuàries que garantisquen la continuïtat d'estes, sempre que el seu itinerari discórrega entre dos o més comunitats autònomes i també les vies pecuàries que servisquen d'enllaç per als desplaçaments ramaders de caràcter interfronterer» (art. 18).
  
3. Que, conforme a la Proposició no de Llei sobre Vies Pecuàries, aprovada per la Comissió de Medi Ambient, del Congrés dels Diputats, en la seua reunió d'11 de novembre de 1998, el Ministeri de Medi Ambient, de l'administració general de l'estat, en col·laboració amb les comunitats autònomes, està implementant un programa per a la determinació física i, si és procedent, recuperació jurídica de les grans Canals Reials de la Mesta i altres vies pecuàries que formen part de la Xarxa Nacional, per mitjà de l'execució de projectes de classificació, delimitació, fitació i senyalització del domini públic viari, de conformitat amb el que disposa l'art. 3.2 de la citada Llei de Vies Pecuàries i actuant d'acord amb la comanda de gestió prevista en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Que la Conselleria de Medi Ambient, de la Generalitat Valenciana, en ús de les facultats que li conferix l'article 5 de la reiterada Llei 3/1995, de Vies Pecuàries, i en exercici de les atribucions que li conferix el Decret 7/2002, de 25 de juliol, del president de la Generalitat Valenciana (DOGV de 26.07.2002), que va assignar a la dita conselleria les competències en matèria de medi ambient, i, per consegüent, les relatives a vies pecuàries, pretén revalorar la xarxa dels itineraris ramaders de la comunitat autònoma ?important per la seua magnitud i per la seua connexió amb les xarxes pecuàries d'altres quatre comunitats autònomes (Aragó, Castella-la Manxa, Catalunya i Múrcia)-, tant des del punt de vista del foment de la ramaderia extensiva quant davall els aspectes natural, cultural i recreatiu, potenciat les noves possibilitats d'ús que autoritza la mateixa llei (arts. 16 i 17), als efectes del qual està interessada a incorporar a la seua activitat la que comporta la comanda de gestió referida en l'apartat anterior.
  
5. Que les vies pecuàries del Corredor Valle del Cabriel-Albufera de València (ramal meridional) constituïx un eix transversal de primer orde en la xarxa viària autonòmica, ja per servir d'enllaç amb altres vies pecuàries de l'àmbit castellà manxec, ja per connectar la muntanya i el litoral valencians, i la recuperació del qual, amb la posada en valor dels itineraris ramaders i els seus elements naturals i culturals, pot suposar un valuós instrument per al desenrotllament harmònic dels municipis i comarques en la seua àrea d'influència.
  
En conseqüència, de conformitat amb allò que s'ha exposat, les parts firmants acorden formalitzar el present conveni, amb subjecció a les següents
  
Estipulacions
  
Primera. Objecte
  
El present conveni té per objecte establir el règim de col·laboració entre el Ministeri de Medi Ambient, de l'administració general de l'estat, i la Conselleria de Medi Ambient, de la Generalitat Valenciana per a l'execució del projecte de delimitació, fitació i senyalització de les vies pecuàries del Corredor Valle del Cabriel-Albufera de València (ramal meridional), en el seu recorregut pels municipis que a continuació s'indiquen:
  
Vies pecuàries de capçalera Terme municipal Long.
  
 Aprox.(km)
  
Canyada Reial de Cuenca a València Camporrobles 9,30
  
Id. Fuenterrobles 9,00
  
Canyada Reial de la Manxa
  
o de S. Juan Venta del Moro 23,00
  
Canyada Reial Manxega Villargordo del Cabriel 0,60
  
Canyada Reial de la
  
Serrania o d'Hórtola Venta del Moro 15,00
  
Canyada Reial de Hórtola Requena 35,50
  
Canyada Reial de Hórtola/Castilla Requena/C. de Pallás 4,50
  
Canyada Reial de Castilla C. de Pallás/Yátova 1,00
  
Id. Cortes de Pallás 4,50
  
Id. C. de Pallás/Yátova 2,00
  
Id. Cortes de Pallás 2,50
  
Canyada Reial de Castilla
  
i els seus assegadors connexos Dos Aguas 29,30
  
Canyada Reial de Castella i
  
el seu ramal a l'abeurador
  
de Pertecaste Tous 16,20
  
Ramal de la Canyada Reial
  
de Castella a l'abeurador
  
d'Uchol Tous/Catadau 1,80
  
Canyada Reial de Castella Catadau 9,40
  
Id. Catadau/Alfarp 2,40
  
Id. Carlet 6,00
  
Id. L'Alcúdia 2,50
  
Id. Guadassuar 1,70
  
Id. Algemesí 6,40
  
Vereda d'Alginet a Algemesí Albalat de la Ribera 2,55
  
Id. Sueca 1,20
  
Assegador dels Sants Id. 4,95
  
Longitud total de les vies pecuàries de capçalera i del ramal meridional: 190,30 km.
  
Segona. Comanda de gestió
  
Un. La Conselleria de Medi Ambient, de la Generalitat Valenciana, encomana al Ministeri de Medi Ambient (Direcció General de Conservació de la Naturalesa) l'execució dels treballs de delimitació, fitació i senyalització de les vies pecuàries del Corredor Valle del Cabriel-Albufera (ramal meridional) en el seu recorregut pels termes municipals que a continuació s'indiquen: Camporrobles, Fuenterrobles, Venta del Moro (tram I), Villargordo del Cabriel, Venta del Moro (tram II), Requena/Cortes de Pallás, amb una longitud total aproximada de 95,90 km.
  
Dos. La Conselleria de Medi Ambient, a través de la Direcció General de Recursos Forestals, executarà i finançarà els treballs de delimitació, fitació i senyalització de les vies pecuàries del Corredor Valle del Cabriel-Albufera de València (ramal meridional) en el seu recorregut pels termes municipals següents: Cortes de Pallás/Yátova (tram I), Cortes de Pallás (tram I) Cortes de Pallás/Yátova (tram II), Cortes de Pallás (tram II), Dos Aguas, Tous, Tous/Catadau, Catadau, Catadau/Alfarp, Carlet, l'Alcúdia, Guadassuar, Algemesí, Albalat de la Ribera i Sueca, amb una longitud total aproximada de 94,40 km.
  
Així mateix, la Conselleria de Medi Ambient, a través de la Direcció General de Recursos Forestals, assumirà la direcció facultativa i omplirà el procediment administratiu inherents al delimitació, fitació i senyalització de les vies pecuàries del Corredor Valle del Cabriel-Albufera de València (ramal meridional) en els termes municipals citats en el punt 1 d'esta Estipulació, de conformitat amb la legislació vigent.
  
Tercera. Obligacions econòmiques
  
El cost estimat dels treballs l'execució dels quals s'encomana al Ministeri de Medi Ambient ascendix a la quantitat de 603.657, 37 euros, i serà finançat pel dit ministeri, a través de la Direcció General de Conservació de la Naturalesa a càrrec del Programa d'Inversions 533.A (Conservació del Medi Natural), capítol 6, article 61, Projecte 891515599191487 (Vies Pecuàries), i amb la distribució següent:
  
30.050,60 euros per al Pressupost de l'any 2002
  
181.102,61 euros per al Pressupost de l'any 2003
  
271.653,91 euros per al Pressupost de l'any 2004
  
120.868,25 euros per al Pressupost de l'any 2005
  
El cost estimat dels treballs que corresponen a la Conselleria de Medi Ambient ascendix a 598.528,70 euros, i seran finançats a càrrec del capítol VI, inversions reals, Programa 442.40, Restauració i Protecció dels Recursos Naturals, projecte d'inversió FM761, Manteniment de Vies Pecuàries, i amb la següent distribució:
  
30.050,60 euros per al Pressupost de l'any 2002
  
179.558,61 euros per al Pressupost de l'any 2003
  
269.337,91 euros per al Pressupost de l'any 2004
  
119.581,58 euros per al Pressupost de l'any 2005
  
Quarta. Termini
  
La duració del present conveni és de tres anys, que es començarà a comptar a partir de la data de la firma d'este per les parts, en el termini de les quals hauran de quedar executats tots els treballs enumerats en la primera d'estes estipulacions.
  
No obstant això, i a petició de les parts firmants, es podrà acordar l'ampliació de la vigència del Conveni pel termini necessari per a la finalització dels treballs.
  
Quinta. Organització
  
Als efectes de coordinar i poder efectuar el seguiment de les actuacions derivades d'este conveni, es constituirà una comissió tècnica mixta de seguiment, integrada per cinc membres, dos en representació de la Direcció General de Conservació de la Naturalesa, dos en representació de la Direcció General de Recursos Forestals, i un en representació de la Delegació del Govern a la Comunitat Autònoma Valenciana, este, a més, en qualitat de secretari, els que resoldran els problemes d'interpretació i compliment que puguen plantejar-se.
  
El règim de funcionament de la dita comissió s'ajustarà al que disposa el títol II, capítol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/99.
  
Sexta. Supòsit d'extinció
  
Si, per causa distinta a la finalització del termini de vigència o de la seua pròrroga, es considerara extint el present conveni, la comissió tècnica mixta de seguiment, de la que s'ocupa la clàusula anterior, vist el grau d'execució del projecte, es considerarà facultada per a assignar a cada una de les parts, conforme les comeses assumides per estes en les clàusules primera i segona, les tasques que han d'escometre per a la conclusió dels treballs inherents als expedients de delimitació, fitació i senyalització de vies pecuàries que ja hagueren sigut iniciats
  
Sèptima. Rescissió del primer any
  
Si durant el primer any de la seua vigència no s'executara la prestació corresponent a l'exercici, el Govern Valencià podrà rescindir-ho i podrà reclamar per la via pertinent les indemnitzacions per danys i perjuís, en els termes de què disposa l'article 7.3 del mencionat Decret 20/1993, de 8 de febrer del Consell de la Generalitat Valenciana. D'igual manera podrà procedir l'administració general de l'estat en cas d'incompliment per part de la Generalitat Valenciana.
  
Octava. Penalitzacions
  
Suposada la demora en les inversions anuals previstes en l'estipulació tercera, la Generalitat Valenciana penalitzara a l'administració general de l'estat en un 1/1000 de l'import corresponent al seu finançament, d'acord amb l'article 7.4 del mencionat Decret 20/1993. D'igual manera podrà procedir l'administració general de l'estat en cas de demora per part de la Generalitat Valenciana.
  
Novena. Naturalesa administrativa
  
El present conveni té caràcter administratiu i estarà subjecte a la normativa administrativa en vigor, aplicant en tot el no previst en el seu text la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/99. En particular, «les qüestions litigioses que puguen sorgir en la seua interpretació i compliment, sense perjuí del que preveu l'article 6.3, seran de coneixement i competència de l'orde jurisdiccional contenciós administratiu i, si és procedent, de la competència del Tribunal Constitucional» (art. 8.3 de la citada llei).
  
I en prova de conformitat es firma este conveni en quadruplicat exemplar en la ciutat i data indicades en l'encapçalament.
  
El ministre de Medi Ambient,
  
JAUME MATAS I PALOU
  
El conseller de Medi Ambient,
  
FERNANDO MODREGO CABALLERO